Ma hang dogter (7) uit desperaatheid aan balk op | Netwerk24
Deur Alzane Narrain 24 Mei 2019 17:00
'n Ma van Hoopstad in die Vrystaat het glo haar sewejarige dogtertjie met 'n tou aan 'n balk opgehang omdat hulle geldelik baie swaargekry het.
Dit word in die klagstaat teen Sarah Kwitsi (28), die kind se ma, beweer.
'n Familievriend het op 28 Oktober verlede jaar afgekom op klein Lesego wat aan 'n dakbalk van haar ma se huis gehang het.
Die staat beweer dat Kwitsi weens geldelike probleme nie haar skuld kon betaal nie en dat daar geen kos in die huis was nie.
Sy het na bewering uit desperaatheid besluit om haar dogtertjie dood te maak en daarna haar eie lewe te neem.
Nadat sy Lesego aan die balk opgehang het, kon sy nie iets in haar huis opspoor om haarself mee te hang nie.
Volgens die staat het sy toe na die winkel gestap.
Enkele minute later het 'n familievriend op die kind se lyk afgekom.
Kwitsi is die volgende oggend in hegtenis geneem en is sedertdien in aanhouding. Sy is intussen toerekeningsvatbaar bevind en sal verhoor kan word.